FÆLLES HOLDNING (EF) Nr. 1/98 fastlagt af Rådet den 20. november 1997 med henblik på vedtagelse af Rådets forordning (EF) nr. . . . /98 af . . . om pålydende værdi og tekniske specifikationer for euromønter, som er bestemt til at sættes i omløb (98/C 23/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 105 A, stk. 2,

under henvisning til forslag fra Kommissionen (1),

under henvisning til udtalelse fra Det Europæiske Monetære Institut (2),

i henhold til fremgangsmåden i traktatens artikel 189 C (3), og

ud fra følgende betragtninger:

(1) På Det Europæiske Råds møde i Madrid den 15. og 16. december 1995 vedtoges scenariet for overgangen til den fælles valuta, i henhold til hvilket euromønterne senest indføres den 1. januar 2002; der træffes beslutning om den nøjagtige dato, hvor euromønterne skal sættes i omløb, når Rådet vedtager forordningen om indførelse af euroen, umiddelbart efter at afgørelsen om medlemsstaternes indførelse af euroen som én fælles valuta er truffet, hvilket skal ske så tidligt som muligt i løbet af 1998;

(2) i henhold til artikel 105 A, stk. 2, i traktaten kan medlemsstaterne udstede mønter med forbehold af ECB's godkendelse af omfanget heraf, og Rådet, der træffer afgørelse efter fremgangsmåden i artikel 189 C og efter høring af ECB, kan vedtage foranstaltninger med henblik på at harmonisere den pålydende værdi og de tekniske specifikationer for alle mønter, som er bestemt til at sættes i omløb, i den udstrækning det er nødvendigt af hensyn til mønternes smidige omløb i Fællesskabet;

(3) Det Europæiske Monetære Institut har meddelt, at seddelrækken i euro vil gå fra 5 euro til 500 euro; sedlernes og mønternes pålydende værdi skal give mulighed for, at der let kan foretages kontantbetalinger af beløb udtrykt i euro og cent;

(4) Rådet gav Fællesskabets møntdirektører mandat til at udarbejde en beretning om et fælles europæisk møntsystem; de fremlagde en beretning i november 1996 og en revideret beretning i februar 1997, der beskriver de nye euromønters pålydende værdi og tekniske specifikationer (diameter, tykkelse, vægt, farve, sammensætning og rand);

(5) det nye europæiske fælles møntsystem bør skabe tillid i offentligheden og bør medføre teknologiske innovationer, som kan etablere det som et sikkert, pålideligt og effektivt system;

(6) offentlig accept af det nye system er et af hovedformålene med Fællesskabets møntsystem; offentlighedens tillid til det nye system vil afhænge af de fysiske karakteristika af euromønterne, som bør være så brugervenlige som muligt;

(7) forbrugersammenslutninger, Den Europæiske Blindeorganisation og repræsentanter for automatindustrien er blevet hørt for at tage hensyn til vigtige møntbrugerkategoriers specifikke krav; for at sikre en smidig overgang til euroen og fremme brugernes accept af det nye møntsystem skal det garanteres, at visuelle og taktile karakteristika gør det let at skelne mønterne fra hinanden;

(8) de vil være lettere at genkende og blive fortrolig med de nye euromønter, hvis diameterens størrelse bringes i overensstemmelse med mønternes pålydende værdi;

(9) på grund af 1- og 2-euroens høje værdi er der behov for nogle særlige sikkerhedsforholdsregler for at reducere mulighederne for forfalskning; de mest effektive sikkerhedsforholdsregler i dag anses for at være en teknik til møntfremstilling i tre lag og kombinationen af to forskellige farver i én mønt;

(10) at give mønterne henholdsvis en europæisk og en national side er en egnet måde at udtrykke tanken om den europæiske monetære union mellem medlemsstaterne og kan i væsentlig grad øge borgernes accept af mønterne;

(11) Europa-Parlamentet og Rådet vedtog den 30. juni 1994 direktiv 94/27/EF (4), som begrænsede anvendelse af nikkel i visse produkter i erkendelse af, at nikkel kan forårsage allergier under visse omstændigheder; mønter er ikke omfattet af dette direktiv; nogle medlemsstater anvender ikke desto mindre en nikkelfri legering kaldet Nordic Gold i deres nuværende møntsystem af hensyn til den offentlige sundhed; det synes ønskeligt at reducere nikkelindholdet i mønter ved overgangen til et nyt møntsystem;

(12) møntdirektørernes forslag bør derfor i princippet følges og kun tilpasses for at tage hensyn til vigtige møntbrugerkategoriers specifikke krav og til behovet for at mindske anvendelsen af nikkel i mønter;

(13) af alle de foreskrevne tekniske specifikationer for euromønter er alene angivelsen af tykkelsen af vejledende art, eftersom en mønts faktiske tykkelse afhænger af den foreskrevne diameter og vægt -

VEDTAGET FØLGENDE FORORDNING:

Artikel 1

Den første række af euromønter omfatter otte pålydende værdier fra 1 cent til 2 euro med følgende tekniske specifikationer:

>TABELPOSITION>

Artikel 2

Denne forordning træder i kraft den 1. januar 1999.

Udfærdiget i . . .

På Rådets vegne

Formand

(1) EFT C 208 af 9.7.1997, s. 5.

(2) Udtalelse afgivet den 25. juni 1997 (EFT C 205 af 5.7.1997, s. 18).

(3) Europa-Parlamentets udtalelse af 6. november 1997 (endnu ikke offentliggjort i Tidende), Rådets fælles holdning af 20. november 1997 og Europa-Parlamentets afgørelse af . . .(endnu ikke offentliggjort i Tidende).

(4) EFT L 188 af 22.7.1994, s. 1.

RÅDETS BEGRUNDELSE

I. INDLEDNING

1. Kommissionen forelagde den 4. juni 1997 Rådet ovennævnte forslag til forordning baseret på EF-traktatens artikel 105 A, stk. 2.

2. Europa-Parlamentet afgav udtalelse under førstebehandlingen den 6. november 1997.

Den 17. november 1997 forelagde Kommissionen et ændret forslag i henhold til traktatens artikel 189 A, stk. 2. Dette ændrede forslag tager hensyn til Europa-Parlamentets udtalelse og til ændringsforslagene heri.

3. Rådet fastlagde den 20. november 1997 sin fælles holdning i overensstemmelse med traktatens artikel 189 C.

II. FORMÅL

Formålet med ovennævnte forslag er at sikre euromønternes smidige omløb i Fællesskabet. Det indfører otte pålydende værdier (1, 2, 5, 10, 20 og 50 euro-cents samt 1 og 2 euro) og gør det lettere at genkende de forskellige mønter på grund af forskellig form, vægt, farve og tykkelse. Særlige sikkerhedsforanstaltninger for 1- og 2-euro skal reducere risikoen for forfalskninger. Af hensyn til den offentlige sundhed er anvendelsen af nikkel reduceret betydeligt i forhold til den aktuelle situation i de fleste medlemsstater.

III. ANALYSE AF DEN FÆLLES HOLDNING

Rådets fælles holdning medtager flere af de ændringsforslag, som Europa-Parlamentet fremsatte i sin udtalelse, og som ligeledes blev optaget i Kommissionens ændrede forslag:

- Betragtning 4 i den fælles holdning præciserer, at EF-møntdirektørerne har udarbejdet en rapport om systemet, mens det formelle forslag blev forelagt af Kommissionen i overensstemmelse med procedurerne i traktaten. (Ændringsforslag 1).

- Betragtning 5 i den fælles holdning understreger, at det er nødvendigt at skabe tillid i offentligheden til det europæiske fælles møntsystem, samt at dette bør medføre teknologiske innovationer. (Ændringsforslag 2).

- Betragtning 6 i den fælles holdning understreger nødvendigheden af at fremme offentlig accept ved at gøre de fysiske karakteristika så brugervenlige som muligt. (Ændringsforslag 3).

- Betragtning 8 understreger betydningen af, at der er overensstemmelse mellem mønternes diameter og den pålydende værdi. (Første del af ændringsforslag 8).

- Betragtning 10 minder om, at udformningen af en europæisk og en national side på mønterne er et passende udtryk for den symbolske betydning og borgernes accept. (Ændringsforslag 21).

Derimod har Rådet ikke accepteret at medtage andre af Europa-Parlamentets ændringsforslag i sin fælles holdning:

- Forslaget om at reducere antallet af mønter til seks blev ikke accepteret, da man mente, at dette ville vanskeliggøre kontant betaling. (Ændringsforslag 7, 15 og 18).

- Forslaget om fuldstændig at undlade at bruge nikkel til mønternes overflade blev ikke accepteret, da det ikke er nødvendigt af hensyn til den offentlige sundhed, navnlig på baggrund af udtalelsen fra Det Videnskabelige Udvalg for Kemiske Forbindelser, Toksicitet og Økotoksicitet af 4. september 1997; i denne udtalelse hedder det, at den potentielle sundhedsrisiko på grund af frigivelse af nikkel fra mønter er meget lav, og at det er usandsynligt, at nikkel frigivet fra de nye euromønter vil indebære en større risiko for brugerne, end det er tilfældet i øjeblikket.

Faktisk kommer kun 8 % af alle euromønter til at indeholde nikkel, og de bliver derfor langt mere brugervenlige, end det er tilfældet i medlemsstaterne, hvor ca. 75 % af alle mønter indeholder nikkel. Nikkel bruges i 1- og 2-euromønterne som del af sikkerhedsforanstaltningerne mod forfalskning. Med den nuværende teknologi findes der ikke noget holdbart alternativt materiale. (Ændringsforslag 10, 12, 13 og 14).

- Forslaget om at benytte rustfrit stål til 50 euro-cents samt til 1- og 2-euromønter blev ikke godkendt på grund af de højere produktionsomkostninger i forbindelse med anvendelsen af rustfrit stål, og fordi man mente, at det ville skabe for stor lighed med mønterne med højere pålydende værdi. (Ændringsforslag 7, 12, 13 og 14).

- Forslaget om at udstede en guldmønt med en pålydende værdi af 100 euro blev ikke accepteret på grund af det sandsynlige misforhold mellem markedsværdien og den pålydende værdi og den dermed forbundne risiko for spekulationshamstring, og fordi Det Europæiske Monetære Institut planlægger at udstede en 100 euroseddel. (Ændringsforslag 11).

- Med hensyn til genkendeligheden af mønterne blev det anset for mere brugervenligt at variere dem ved hjælp af form, vægt, farve og tykkelse end at understrege forskelligheden ved hjælp af diameteren, som foreslået af Europa-Parlamentet. (Ændringsforslag 8 (delvis), 12, 13, 14, 16, 17 og 19).

- Rådet fandt det ikke hensigtsmæssigt at henvise til europæiske og nationale sider af mønterne i forordningens artikler, da denne forordning ikke omhandler de grafiske aspekter. (Ændringsforslag 28). Imidlertid har Rådet accepteret en henvisning i betragtningerne, som foreslået af Europa-Parlamentet. (Betragtning 10).

IV. KONKLUSION

Rådet finder,

- at den fælles holdning indeholder de nødvendige elementer for at sikre mønternes smidige omløb i Fællesskabet

- at den fælles holdning tager hensyn til Europa-Parlamentets udtalelse og medtager flere af ændringsforslagene heri, navnlig dem der vedrører offentlig accept.